## Uredba o izvozu i uvozu robe od strane fizičkih osoba.

### NN 59/1993 (24.6.1993.), Uredba o izvozu i uvozu robe od strane fizičkih osoba.

# VLADA REPUBLIKE HRVATSKE

Na temelju članka 1. stavka 1. Zakona o ovlasti Vlade Republike Hrvatske
da donosi uredbe kojima se uređuju pojedina pitanja iz djelokruga Sabora
Republike Hevatske ("Narodne novine", broj 74/92), Vlada Republike
Hrvatske je na sjednici održanoj 23. lipnja 1993. godine donijela

## UREDBU

### o izvozu i uvozu robe od strane fizičkih osoba.

Članak 1.

Domaće i strane fizičke osobe mogu slobodno unositi i primati iz inozemstva,
odnosno iznositi i slati u inozemstvo predmete osobne prtljage, predmete
za osobne potrebe i potrebe članova obitelji (lijekovi i medicinska pomagala,
predmeti za potrebe obrazovanja i razonodu), predmete za potrebe svojega
domaćinstva, uključujući osobne automobile i plovila, a i životinje, u
količinama koje nisu namijenjene preprodaji. Predmeti naslijeđeni u inozemstvu
mogu se slobodno unositi, a iznositi - uz uvjete reciprociteta. Predmeti
predviđeni međudržavnim ugovorima mogu se slobodno unositi i iznositi u
skladu s tim ugovorima.

Članak 2.

Domaće i strane fizičke osobe mogu iznositi i slati u inozemstvo robu
odnosno predmete što imaju povijesnu, umjetnićku ili kulturnu vrijednost
na temelju suglasnosti Ministarstva kulture i prosvjete.

Članak 3.

Domaće fizičke osobe koje za obavljanje svoje gospodarske ili druge
djelatnosti nisu osnovale radnju ili poljoprivredno gospodarstvo sa svojstvom
pravne osobe, mogu za obavljanje djelatnosti osobnim radom, odnosno osobnim
radom i sredstvima u vlasništvu građana, kupovati sredstva za rad, uključujući
i plovila, te domaće životinje, sirovine, reprodukcijski materijal, rezervne
dijelove, ambalažu, potrošni i reklamni materijal sa konsignacijskih skladišta
strane robe ili uvoziti putem poduzeća upisanog u sudski registar za obavljanje
poslova vanjskotrgovinskog prometa ili neposredno, u skladu s propisanim
oblicima uvoza.

Osobe iz stavka 1. ovoga članka mogu za obavljanje svoje djelatnosti
slobodno uvoziti motorna vozila, u pogledu propisanih oblika uvoza.

Osobe iz stavka 1. ovoga članka mogu, u okviru zakonom dopuštene djelatnosti,
obavljati vanjsko trgovinsko poslovanje za svoje potrebe (izvoz vlastitih
proizvoda i usluga, uvoz opreme i reprodukcijskog materijala za vlastitu
proizvodnju i obavljanje usluga, kooperacija, investicijski radovi i dr.).

Članak 4.

Domaće fizičke osobe koje su na privremenom radu u inozemstvu provele
najmanje dvije godine neprekidno odnosno boravile najmanje četiri godine
po bilo kojoj osnovi, kao i strani državljani koji su dobili odobrenje
za trajno nastanjenje u Hrvatskoj, mogu u roku od jedne godine od dana
povratka iz inozemstva, odnosno dana dobivanja odobrenja, slobodno uvoziti
robu iz članka 1. i 3. ove uredbe uključujući motorna vozila i plovila.

Članak 5.

Rabljena motorna vozila koje osobe iz članka 1., 3. i 4. ove uredbe
uvoze neposredno, putem poduzeća ili kupuju s konsignacijskih skladišta
strane robe u Hrvatskoj, moraju zadovoljavati propise o tehničkoj ispravnoski
vozila.

Članak 6.

Pod rabljenim osobnim automobilima razumijevaju se osobni automobili
s četverotaktnim motorom ne starijim od sedam godina od dana prve registracije,
te osobni automobili s dvotaktnim motorom ne starijim od tri godine od
dana prve registracije.

Članak 7.

Ukoliko osobe iz članka 1., 3. i 4. ove uredbe kupuju uvezena rabljena
motorna vozila, putem poduzeća ili ukoliko ih kupuju s konsignacijskoga
skladišta strane robe u Hrvatskoj, poduzeće mora osigurati servis, pribor,
potrošni materijal i rezervne dijelove nužne za tehničko održavanje tih
motornih vozila.

Članak 8.

Novčanom kaznom u dinarskoj protuvrijednosti 100 DEM do 550 DEM, kaznit
će se za prekršaj fizičke osobe iz članka 1., 3. i 4. ove uredbe, ako postupe
suprotno odredbi članka 5. ove uredbe.

Članak 9.

Novčanom kaznom u dinarskoj protuvrijednosti od 100 DEM do 550 DEM kaznit
će se za prekršaj poduzeće ako postupi suprotno odredbi članka 7. ove uredbe.

Za prekršaj iz stavka 1. ovoga članka kaznit će se i odgovorna osoba
u poduzeću novčanom kaznom u dinarskoj protuvrijednosti od 50 DEM.

Članak 10.

Za vrijeme važenja ove uredbe ne primjenjuju se odredbe članka 118.
Zakona o vanjskotrgovinskom poslovanju ("Narodne novine", br.
53/91).

Članak 11.

Stupanjem na snagu ove uredbe prestaje vrijediti Uredba o izvozu i uvozu
robe od strane fizičkih osoba ("Na rodne novine", br. 65/92).

Članak 12.

Ova uredba stupa na snagu danom objave u "Narodnim novinama".

Klasa:331-02/93-01/05

Urbroj : 5030114 -93-1

Zagreb, 23. lipnja 1993.

Predsjednik

**Nikica Valentić, v. r.**

Uredba, NN 59/1993-1184
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)